Fimmti og síðasti mótsdagur hér í Glasgow er hafinn . Það voru þær Jóhanna Elín Guðmundsdóttir , Snæfríður Sól Jórunnardóttir og Ingibjörg Kristín Jónsdóttir sem hófu keppni í 50m skriðsundi í undanrásum og þá synti Kristinn Þórarinsson 50m baksund . Sundkonurnar þrjár syntu allar saman í öðrum riðli í 50m skriðsundi , ekki á hverjum degi sem maður sér þrjá íslenska fána á skortöflunni á stórmóti . Jóhanna Elín hélt uppteknum hætti og náði þriðju bætingunni í þremur sundum , virkilega vel gert . Hún var hröðust af þeim stöllum , synti á tímanum 24,37 en hennar besti tími var frá því á ÍM 25 í síðasta mánuði , 24,43 . Jóhanna endaði í 33. sæti af 53 keppendum . Hún sagðist ekki hafa undirbúið sig sérstaklega fyrir mótið , bara haldið uppteknum hætti við æfingar og hugsað um að synda eins hratt og hún gat og sjá svo hvað myndi gerast . Greinilegt að það svínvirkar fyrir hana . Ingibjörg Kristín synti á 25,64 og hafnaði í 41. sæti . Hún var ekki langt frá tímanum sem hún var skráð inn á ( 25,58 ) frá því á ÍM 25 í fyrra . Ingibjörg á best 25,31 í greininni og sagðist hún vera ákveðin í því að leggja áherslu á 50m og 100m skriðsund í framtíðinni . Snæfríður Sól var rétt við sitt besta . Hún á best 25,52 sem hún synti fyrir nákvæmlega mánuði síðan en fór í dag á 25,65 og því rétt á eftir Ingibjörgu í 42. sæti . 50m skriðsund er ekki hennar aðalgrein en þetta var meira upp á skemmtunina sagði hún , ljúka mótinu á góðum spretti . Kristinn var þá næstur í 50m baksundi . Hann hefur ekki verið sáttur við sjálfan sig það sem af er móti og sagði hann eftir sundið að frammistaða sín í dag hafi kórónað vonbrigðin . Hann synti á 24,92 en best á hann 24,27 frá því í fyrra . Hann synti á 24,32 á ÍM 25 í síðasta mánuði og var því að vonast til þess að ná bætingu hér . Kristni til hróss er að hann er með hausinn á réttum stað , hann er fullkomlega meðvitaður um eigin getu og ætlar að halda ótrauður áfram í æfingum og skoða hvernig hægt er að bæta upp fyrir frammistöðuna á þessu móti . Það er þó ekki allt neikvætt segir hann , hann er mun nær sínu besta á þessu móti en flestum öðrum stórmótum sem hann hefur synt á og er á réttri leið með vinnu í andlega þættinum . Kristinn endaði í 47. sæti af 59. keppendum . Næst er það boðsund - 4 x 50m fjórsund karla þar sem röðunin verður eftirfarandi : Kolbeinn Hrafnkelsson ( bak ) , Anton Sveinn McKee ( bringa ) , Kristinn ( flug ) , Dadó Fenrir Jasminuson ( skrið ) . Þetta er síðasta greinin sem við Íslendingar syndum í undanrásum á mótinu .